b'\n_START_ARTICLE_\nPsykopati\n_START_PARAGRAPH_\nPsykopati er en personlighetsforstyrrelse kjennetegnet av affektive, mellommenneskelige og atferdsmessige symptomer._NEWLINE_Disse symptomene inkluderer egosentrert tankegang, manipulerende atferd, overfladisk f\xc3\xb8lelsesliv, manglende empati og ansvarsf\xc3\xb8lelse, d\xc3\xa5rlig atferdskontroll m.m._NEWLINE_Psykopati er i dag ikke en egen diagnose i diagnosesystemene ICD-10 eller DSM-IV, men brukes bredt i retts-psykiatriske/psykologiske sammenhenger.\n_START_SECTION_\nSelvrapporteringsinstrumenter\n_START_PARAGRAPH_\nBruken av selvrapporteringsinstrumenter kan v\xc3\xa6re sv\xc3\xa6rt tidsbesparende, og det er utviklet mange slike instrumenter som er ment \xc3\xa5 m\xc3\xa5le psykopatiske trekk. Eksempler p\xc3\xa5 slike er: Levenson\xe2\x80\x99s self-report psychopathy scale (LSRP),_NEWLINE_Self-report psychopathy scale (SRP) , og Psychopathic personality inventory (PPI)._NEWLINE_Studier har vist at flere av selvrapportene korrelerer med PCL-R, men de viser ogs\xc3\xa5 at ikke alle dimensjoner av psykopatibegrepet blir like godt fanget opp._NEWLINE_Spesielt ser det ut til at de mellommenneskelige og affektive symptomene er vanskeligere \xc3\xa5 m\xc3\xa5le ved hjelp av selvrapportering.\n_START_SECTION_\nKriminalitet\n_START_PARAGRAPH_\nSelv om ikke alle personer med psykopatiske trekk kommer i kontakt med rettsvesenet, er st\xc3\xb8rstedelen av forskningen p\xc3\xa5 psykopati blitt gjort p\xc3\xa5 kriminelle, og man vet derfor mindre om psykopatiske trekk hos ikke-kriminelle enn hos kriminelle. Amerikanske og internasjonale studier har vist at ca. 15 -20\xc2\xa0% av fengselsinnsatte oppfyller kriteriene for psykopati._NEWLINE_H\xc3\xb8y PCL-R score er ogs\xc3\xa5 forbundet med h\xc3\xb8y gjentagelsesfare,_NEWLINE_og da spesielt for voldelig kriminalitet. Selv om psykopati er blitt knyttet til h\xc3\xb8y grad av voldelig kriminalitet, er dette f\xc3\xb8rst og fremst snakk om instrumentell vold, alts\xc3\xa5 sjeldnere vold beg\xc3\xa5tt i affekt.\n_START_SECTION_\nNevrobiologi\n_START_PARAGRAPH_\nStudier har vist at individer med psykopatiske trekk l\xc3\xa6rer d\xc3\xa5rligere av straff og at de har en lavere aktivering av det autonome nervesystemet mens de venter p\xc3\xa5 smertefulle st\xc3\xb8t . Hjernebildestudier (fMRI) har vist forskjeller mellom h\xc3\xb8yt- og lavtsk\xc3\xa5rende p\xc3\xa5 PCL-R i hjerneomr\xc3\xa5dene amygdala, hippocampus, cingulate cortex, insula og temporale og frontale cortex . Dette er omr\xc3\xa5der som ogs\xc3\xa5 er kjent for \xc3\xa5 v\xc3\xa6re involvert i emosjonell prosessering .\n_START_SECTION_\nGenetikk\n_START_PARAGRAPH_\nDer er \xc3\xb8kende st\xc3\xb8tte for at genetiske faktorer spiller en rolle i utviklingen av psykopatiske trekk. Spesielt emosjonell avflatning og antisosiale tendenser ser ut til v\xc3\xa6re sterkt genetisk influert .\n_START_SECTION_\nBehandling\n_START_PARAGRAPH_\nIndivider med psykopatiske trekk er tradisjonelt sett p\xc3\xa5 som resistente mot behandling. Noen har ogs\xc3\xa5 hevdet at psykopater kan bli flinkere til \xc3\xa5 manipulere og bedra som f\xc3\xb8lge av tradisjonell terapi, men den eneste studien som har vist en slik forverring har flere store metodologiske svakheter, og omhandlet en meget spesiell terapiform som blant annet inkluderte administrering av LSD._NEWLINE_Andre studier har vist relativt optimistiske resultater ._NEWLINE_Selv om forskning kan tyde p\xc3\xa5 at kjernetrekkene forbundet med prim\xc3\xa6r psykopati kan v\xc3\xa6re vanskelige \xc3\xa5 behandle, kan det se ut som trekkene forbundet med sekund\xc3\xa6r psykopati kan v\xc3\xa6re mer mottakelige for behandling.'